作者:陳著
標題:沁園春
內容:出禁城西，湖光自別，喚醒兩瞳。有畫橋幾處，通人南北，綠堤十里，分水西東。問柳旗亭，簇山梵所，空翠煙飛半淡濃。偏奇處，看笙歌千舫，泛綺羅宮。從容。莫問城中。是則是繁華九市通。奈一番雨過，沾衣泥黑，三竿日上，撲面塵紅。那壁喧器，這邊清麗，咫尺中間敻不同。休歸去，便艤舟荷外，夢月眠風。